ઉપરોક્ત સંદર્ભમાં એક સુપ્રીમ સવાલ. એસોસિએશન ફોર ડેમોક્રેટિક રિફોર્મ્સ નામની સંસ્થાનો અહેવાલ કહે છે કે, દેશના ત્રીજા ભાગના સાંસદો અને ધારાસભ્યો સામે ક્રિમિનલ કેસો પેન્ડિંગ છે, જે પૈકીના ૫૦ ટકા કેસ અત્યંત ગંભીર ગુનાઓને લગતા છે. આ પરિપ્રેક્ષ્યમાં સુપ્રીમ કોર્ટમાં કરાયેલી પીઆઈએલમાં કોર્ટે નોંધ્યું હતું કે, આ દેશમાં રાજકારણમાં અપરાધીકરણ વધી રહ્યું છે જે લોકશાહી માટે ચિંતાજનક છે, પરંતુ સુપ્રીમ કોર્ટે‘નરો વા કુંજરો વા'ની માફક સ્પષ્ટ ચુકાદો આપવાને બદલે કહ્યું કે, નેતાઓને ચૂંટણી લડતાં અટકાવવાની અમારી કોઈ સત્તા નથી. પરિણામે સંસદે હવે સક્રિય થઈ કાયદો ઘડવાની જરૂર છે. ચૂંટણી પંચમાં પણ ઘણાં સુધારાની જરૂર છે. રિપ્રેઝન્ટેશન ઓફ પીપલ્સ એક્ટમાં સુધારા કરીને સંસદે એવો કાયદો ઘડવો જોઈએ કે જેથી ગુનેગાર નેતાઓને ચૂંટણી લડતાં અટકાવી શકાય અને સંસદે એક લક્ષ્મણ રેખા દોરવી જોઈએ. ટૂંકમાં, અદાલતે સંસદને અને સરકારને સૂફિયાણી સલાહ જરૂર આપી, કરવા સબબ ટીકા પણ કરી, પરંતુ એથી આગળ કોઈ નક્કર ચુકાદો ન આપ્યો. .